Boekhouer steel glo R1,2 m. by hospitaal | Netwerk24
Deur Cara-Lee Dorfling 11 September 2019 21:44
’n Boekhouer wat daarvan beskuldig word dat hy sowat R1,2 miljoen gesteel het van ’n hospitaalsentrum wat in die rehabilitasie van gestremde pasiënte spesialiseer, het Dinsdag die eerste keer in die hof verskyn.
Johannes Willem Gieselbach (44) staan in die handelshof in Port Elizabeth tereg op 90 aanklagte van diefstal wat hy na bewering tussen Januarie 2016 en 25 Junie 2019 gepleeg het.
Luidens die klagstaat het Gieselbach in dié tyd as boekhouer vir die Aurora- gespesialiseerde hospitaal in Port Elizabeth gewerk.
’n Deel van sy werk was om namens die hospitaal betalings aan krediteure en diensverskaffers te doen.
Die betalings moes deur twee persone goedgekeur word, van wie Gieselbach een was.
Die klagstaat lui verder dat Gieselbach die betalings op ’n bank-app gelaai het voordat hy ’n afskrif daarvan en fakture aan Riesl Fick, die hospitaalbestuurder, verskaf het.
Vir die finale oorbetaling het Gieselbach goedkeuring op sy rekenaar gedoen. Maar hy het blykbaar kort nadat Fick die betalings goedgekeur het, die diensverskaffers en krediteure se bankrekenings met sy eie spaarrekening se besonderhede vervang.
Hy het glo R1 228 260,27 van die hospitaal se geld so gesteel.
Gieselbach is op borgtog van R2 000 vrygelaat en die saak is vir verdere ondersoek tot 15 Oktober uitgestel.
Meer oor: Johannes Willem Gieselbach | Port Elizabeth | Hof | Boekhouer | Hospitaal